1 ಲಕ್ಷ ಮಂದಿ ಉದ್ಯೋಗಿಗಳಿಗೆ ಐಬಿಎಂ ಗೇಟ್‍ಪಾಸ್

– ಮಾಜಿ ಉದ್ಯೋಗಿಯಿಂದ ನ್ಯಾಯಾಲಯದಲ್ಲಿ ಕೇಸ್

ಸ್ಯಾನ್‍ಫ್ರಾನ್ಸಿಸ್ಕೋ: ಐಬಿಎಂ ಕಂಪನಿ ಕೆಲ ವರ್ಷಗಳಿಂದ ಒಟ್ಟು ಅಂದಾಜು 1 ಲಕ್ಷ ಹಿರಿಯ ಉದ್ಯೋಗಿಗಳನ್ನು ಮನೆಗೆ ಕಳುಹಿಸಿದೆ.

ಆಫೀಸಿನಲ್ಲಿ ಯುವ ಉದ್ಯೋಗಿಗಳ ಸಂಖ್ಯೆಯನ್ನು ಹೆಚ್ಚಿಸುವ ಉದ್ದೇಶದಿಂದ ಹಿರಿಯ ಉದ್ಯೋಗಿಗಳನ್ನು ಬಲವಂತವಾಗಿ ಕಂಪನಿ ಗೇಟ್ ಪಾಸ್ ನೀಡುತ್ತಿದೆ ಎಂದು ಆರೋಪಿಸಿ ಐಬಿಎಂ ಮಾಜಿ ಉದ್ಯೋಗಿಯೊಬ್ಬರು ನ್ಯಾಯಾಲಯದಲ್ಲಿ ದಾವೆ ಹೂಡಿದ್ದಾರೆ.

ಜೊನಾಥನ್ ಲಾಂಗ್ಲೆ ಎಂಬವರು ಈ ದಾವೆ ಹೂಡಿದ್ದು, ಅರ್ಜಿಯಲ್ಲಿ ಕಳೆದ ಐದು ವರ್ಷದಲ್ಲಿ ಹತ್ತಿರ  ವಿಶ್ವದೆಲ್ಲೆಡೆ ಒಟ್ಟು 1 ಲಕ್ಷ ಹಿರಿಯ ಉದ್ಯೋಗಿಗಳನ್ನು ಮನೆಗೆ ಕಳುಹಿಸಿದೆ ಎಂದು ಆರೋಪಿಸಿದ್ದಾರೆ.

ಗೂಗಲ್, ಫೇಸ್‍ಬುಕ್, ಅಮೇಜಾನ್ ಕಂಪನಿಯಂತೆ ಯುವ ಉದ್ಯೋಗಿಗಳಿಗೆ ಐಬಿಎಂ ಮಣೆ ಹಾಕುತ್ತಿದ್ದು, ಈ ಹಿನ್ನೆಯಲ್ಲಿ ಹಿರಿಯ ನುರಿತ ಉದ್ಯೋಗಿಗಳನ್ನು ಕಾರಣವಿಲ್ಲದೇ ತೆಗೆದು ಹಾಕುತ್ತಿದೆ ಎಂದು 61 ವರ್ಷ ಜೊನಾಥನ್ ಆರೋಪಿಸಿದ್ದಾರೆ. ಹೈ ಬ್ರಿಡ್ ಕ್ಲೌಡ್ ವಿಭಾಗದಲ್ಲಿ ಕಾರ್ಯನಿರ್ವಹಿಸುತ್ತಿದ್ದ ಜೊನಾಥನ್ ಅವರನ್ನು ಐಬಿಎಂ ಕಳೆದ ವರ್ಷ ತೆಗೆದು ಹಾಕಿತ್ತು.

108 ವರ್ಷ ಹಳೆಯ ಐಬಿಎಂ ಕಂಪನಿ ಈ ವಿಚಾರವಾಗಿ ಪ್ರತಿಕ್ರಿಯಿಸಿ, ವರ್ಷದ ಆಧಾರದ ಮೇಲೆ ನಾವು ಯಾವುದೇ ತಾರತಮ್ಯ ಮಾಡಿಲ್ಲ, ಪ್ರತಿ ವರ್ಷ ನಾವು 50 ಸಾವಿರ ಮಂದಿಗೆ ಉದ್ಯೋಗ ನೀಡುತ್ತೇವೆ. ಇವರಿಗೆ ತರಬೇತಿ ನೀಡಲೆಂದೇ ಅರ್ಧ ಶತಕೋಟಿ ಡಾಲರ್ ಹಣವನ್ನು ಖರ್ಚು ಮಾಡುತ್ತೇವೆ. ಉದ್ಯೋಗಕ್ಕಾಗಿ ಪ್ರತಿ ದಿನ 8 ಸಾವಿರಕ್ಕೂ ಅಧಿಕ ಅರ್ಜಿಗಳು ಬರುತ್ತಿರುವುನ್ನು ನೋಡಿ ನಾವು ಉತ್ಸಾಹಗೊಂಡಿದ್ದೇವೆ ಎಂದು ತಿಳಿಸಿದೆ.

ಸರಿಯಾಗಿ ಕೆಲಸ ಮಾಡದ ಉದ್ಯೋಗಿಗಳನ್ನು ತೆಗೆದು ಹಾಕುತ್ತಿರುವುದು ಇದೇ ಮೊದಲಲ್ಲ. ಹಲವು ವರ್ಷಗಳಿಂದ ನಾವು ಈ ಕೆಲಸ ಮಾಡಿಕೊಂಡು ಬಂದಿದ್ದೇವೆ ಎಂದು ಕಂಪನಿ ಪ್ರತಿಕ್ರಿಯಿಸಿದೆ.

ಪ್ರೊಪಬ್ಲಿಕ ಹೆಸರಿನ ಅಮೆರಿಕದ ಸಂಸ್ಥೆಯೊಂದು 2018ರ ಮಾರ್ಚ್ ತಿಂಗಳಿನಲ್ಲಿ ತನಿಖೆ ನಡೆಸಿ, ಕಳೆದ 4 ವರ್ಷದಲ್ಲಿ ಅಮೆರಿಕ ಒಂದೇ ದೇಶದಲ್ಲಿ ಐಬಿಎಂ 40 ವರ್ಷಕ್ಕೂ ಮೇಲ್ಪಟ್ಟ ಅಂದಾಜು 20 ಸಾವಿರ ಉದ್ಯೋಗಿಗಳನ್ನು ಕೆಲಸದಿಂದ ತೆಗೆದು ಹಾಕಿದೆ ಎಂದು ತಿಳಿಸಿದೆ.